मेरी ज़िदंगी में सब कुछ सही चल रहा था, चीड़िया चहचहा रही थी, मोर बरसात में नाच रहे थे, कुत्ते खंभे पर मूत्रविसर्जन कर रहे थे. कम शब्दों में कहूं, तो जिसको जैसा होना था वैसा था. फ़िर मेरे एक रिश्तेदार ने मेरे रामराज्य को बिगाड़ने की कोशिश की. मुझसे पूछा, बेटा ये WhatsApp क्या होता है? मैं अचानक आई इस मुसीबत को भांप गया, मैं समझ गया था आगे क्या होने वाला है. तपाक से बोला, ‘कुछ नहीं अंकल, ऐसे ही लौंडे-लपाड़ों की बकैती है. आप फ़ोन में नहीं डालना, नया-नया फ़ोने लिया है, हैंग होना स्टार्ट कर देगा’. अंकल उस वक्त अपनी ज़िंदगी से खिलवाड़ कर सकते थे, फ़ोन से नहीं. आप इतना समझो कि उन्होंने अपने नए-नवेले फ़ोन के टेम्पर्ड ग्लास को टेम्पर्ड ग्लास लगा रखा था. फ़ोन हैंग होने के डर ने WhatsApp संवाद का शीघ्रपतन कर दिया.